Kia ora,

Ko Sacha O’Dea ahau, ā, e ārahi ana ahau i ngā mahi mō te panonitanga o te pūnaha tautoko i te hunga hauā.

I te 11 o Paenga-whāwhā, ka tū tā mātou awheawhe tuatahi, ā, e hīkaka ana au ki te whakamōhio i a koe ki ngā āhuatanga i puta ake.

E whakatūria ana ētahi awheawhe atu i tēnei wā ki te puku o Pipiri. E pīrangi ana au kia mōhio te katoa o te hapori hauā ki ngā kaupapa, nō reira, ka tukuna e au ngā kōrero ā muri i ia awheawhe.

I tīmata te awheawhe ki ngā kōrero e pā ana ki te āhua o tā mātou mahi tahi hei rōpū. Kei roto i te rōpū:

Ngā tāngata hauā tokorima

* a Jade Farrar
* a Shane McInroe
* a Gerri Pomeroy
* a Helena Tuteao
* a Esther Woodbury

Ngā māngai tokorua mō ngā whānau

* a Lawrence Chok
* a Tina Lincoln

Tētahi tokorua nō ngā whakahaere tuku ratonga

* a David Matthews
* a John Taylor

Tētahi tokowhā nō ngā pokapū o te kāwanatanga

* a Scott Ambridge
* a Toni Atkinson
* a Georgina Muir, me au tonu.

I matapakitia te āhua o te tuku kia whai wāhi ngā momo tirohanga, ā, kia ōrite hoki te manaakitia o ngā reo i ngā awheawhe.

Nā tētahi o te rōpū te kī e rongo ana ia i te haepapa nui e pā ana ki te mahi kei mua i te aroaro, ā, kei te kawea hoki ngā taumahatanga o ngā tūmanako o te hapori.

I whakaae ētahi, ka mutu, i kī hoki rātou he huarahi tēnei e kore pea e wātea anō i a rātou i te mata o te whenua, ā, kāore rātou i hiahia ki te huna noa iho i ngā hapa, engari me maha ake ngā kōwhiringa, me nui ake hoki te mana ka tukuna ki ngā tāngata hauā.

I te awheawhe, ka mea te Minita o Ngā Take Hauā he huarahi “whakaongaonga, he whakapātari” te huarahi e wātea ana ki te panoni i te pūnaha.

I kī te Minita me māmā te whakamahi mā ngā tāngata hauā me ō rātou whānau, ā, kia kaua e whai kia uaua ake.

I kī a Ms Wagner “e wātea ana te tēpu ki ngā whakaaro katoa”, ā, ahakoa ka nui ake pea te haumi ā-hapori (ko te tōmua o te haumi e pai ake ai te ao o te tangata, ko te penapena pūtea rānei mō anamata, ko ngā mea e rua rānei) i te tīmatanga, me whai tikanga tonu, ā, me “whai haepapa ā-pūtea tūmatanui” ki te whakarite haumi ki ōna wāhi tika.

I kī hoki te Minita me rōnaki te mahi tahi a te pūnaha hou me te Manatū Hauora, me te Manatū Mātauranga, me ētahi atu.

Nā Ms Wagner te kī ka inehia te angitu o te pūnaha mā te mōhio mēnā kua pai ake te kounga o te ao o ngā tāngata hauā, ā, mēnā hoki kua maha ake ngā huarahi e wātea ana ki a rātou.

I te mutunga o te awheawhe, ka kōrero mātou e pā ana ki ngā mātāpono o te Enabling Good Lives’, ka mutu, ka whakawhānuihia ake ngā mahi mō tēnei tūāhuatanga ki te awheawhe e whai ake nei.

Mēnā he patai āu, mēnā rānei he hiahia ōu ki te whakatakoto whakaaro, ki te tāpae kōrero rānei ā muri nei, whakapā atu ki te rōpū mā te īmēra ki STfeedback@moh.govt.nz.

Nā Sacha O’Dea